نمر

النمر (سمية لعلمية: Panthera pardus) هو واحد من خمسة د النواع ديال لقطوط لباقيين ف ݣنس النمر. عندو واحد لفرو باهت غادي ل الصفر ل دهبي غالق ب نقاطات غالقين مݣروپيين ف وريردات (rosettes). كسدتو رقيقة و مݣلضمة كاتوصل ف الطول ل 92–183 سم ب 66–102 سم ف طول الزنطيط و علو كتفي ديال 60–70 سم. ف لعادة الدكور كايوزنو 30. 9–72 كݣ، و النتوات 20. 5–43 كݣ. النمر توصف ل لخطرة اللولى ف 1758، و شلا نوييعات تقتارحو ف لقرون ال19 و ل20. ليوما، 8 د النوييعات معتارفين بيهم ف مادى عريض ف افريقيا و اسيا. هو ف لبدو تطوور ف افريقيا ف وقيت لپلايسطوسين اللولاني، قبل ما يرحل ل اوراسيا جوايه بدية التحوال لپلايسطوسين اللولاني ل لوسطاني. النمور كانو ف السابق حاضرين ب شكل مفرّق ف اوروپا، و لكن ولاو منقارضين ف لمنطاقة ف جوايه اللخر د لپلايسطوسين اللخراني و بدية لهولوسين. النمر ماضاپطي معا تنويعة من لموايل لي كايتفاوتو من لغابة الشتوية ل السهب، ب لحساب د لبلايص لݣاحلين و الجبليين. هو مفتارس نتيهازي، كايصيّد ف لغالب لحافريات و الرايسيات. هو كايعوّل على النمط اللوني نتاعو لمنقط على ود لكاموفلاج و هو كايتليّد و كايغفل فريستو، لي شي مرّات كايجرها ل شي شجرة. هو واحد لحيواني خلوي برّا موسم لملاقية و تربية النميّرات. النتوات ف لعادة كايولدو ما بين 2–4 النميّرات مرّة ف 15–24 شهر. الدكور و النتوات ب جوج بيهم ف لعادة كايقفلو النضيج الجنسي ف عمر 2–2. 5. مليستي ب صيفتو محسوس ف الليستة لحمرا ديال ا. د. م. ط (IUCN)، نسمات النمر دابايا مهددين ب خسران و تقسام لموايل، و هوما كايتناقصو ف طراف كبار من لمادى لعالمي ديالهم. النمور كان عندهم ادوار تقافيين ف يونان لقديمة، غرب افريقيا و التقافة لغربية لعصرية. جلود النمر عندهم شعبية ف مجال اللباس. الطاكسونوميا. فيليس پاردوس كانت السمية لعلمية لي قتارحها كارل لينيوس ف 1758. السمية لݣنسية پانطيرا تخدّمات ل اول خطرة من لوغينتس اوكين ف 1816، لي جمع ݣاع لقطوط لمنقطين لمعروفين ف هاد لݣروپ. لكلاصاج د اوكين ماتقبلش ب شكل عريض، و فليس ولا ليوپاردوس تخدّمو كا سمية ݣنسية حتى ل اللول د لقرن 20. النمر تحط ب صيفتو النوع النوعي د پانطيرا من دجوويل ازف الن ف 1902. ف 1917، ريدجنلد اينيس پوكاك حتى هو دخّل لببر (پ. تيݣريس)، السبع (پ. ليو) و الجاݣوار (پ. اونكا) ل پانطيرا. النويعات لعايشين. من بعد لوصف اللولاني د لينيوس، 27! نوع تحتاني د النمر تقتارحو من عولاما الطبيعة مابين 1794 و 1956. من 1996، غير تنمية د النواع التحتانيين كايتعتابرو شرعيين على حساب التحليل لميطوكوندري. التحليل لي موراه ورّق واحد النويّع تاسع شرعي، النمر لعربي. ف 2017، فرقة لخدمة د كلاصاج لقطوط التابعين ل ݣروپ لمختصين ف لقطوط عتارفو ب النويعات التمنية التاليين كا طاكسونات شرعيين: النتايج ديال واحد التحليل د لمباينة لموليكية و مؤشر التتبات الجاوجي د 182 عيينة ف لمتحف د النمر لافريقي بيّنو بلي شي نمورا افريقيين كايورّيو تبدالات جينيين زيْد من النويّعات د النمر لاسياوي. التطور. النتايج ديال ديراسات فيلوجينيين مبازيين على لاديئين النووي و لاديئين لميطوكوندري ورّاو بلي الجد لمشروك اللخراني ديال لݣنوس پانطيرا (نمر) و نيوفيليس تشاف بلي عاش جوايه 6. 37 مليون عام هادي. ݣنس نيوفيليس تعرّش شي 8. 66 مليون عام هادي تقريباً من النسل د پانطيرا. لببر تعرّش جوايه 6. 55 مليون عام هادي، متبوع ل نمر التلج هادي 4. 63 مليون عام تقريباً و النمر جوايه 4. 35 مليون عام هادي. النمر هو طاكسون خت ل واحد التقسيمة وسط پانطيرا، لي مشكلة من السبع و الجاݣوار. لحاصول ديال واحد التحليل فيلوجيني د ليفرازات لكيماويين بينات لقطوط لمّح بلي النمر مرتابط ب شكل قريب ل السبع. لاصل الجغرافي د پانطيرا ف لغالب هو الشمال د اسيا لوسطانية. تقسيمة النمر-سبع كانت موزعة ف اركتيكا لقديمة (Palearctic) د افريقيا و اسيا من اللول د لپليوسين علاقل. تقسيمة النمر-سبع تعرّشات هادي 3. 1–1. 95 مليون عام. زيد على هادشي، واحد الديراسة د 2016 ورّقات بلي الجينومات لميطوكوندريين د النمر، السبع و نمر التلج مشابهين كتر ل بعضياتهم على جينوماتهم النوويين، هادشي لي كايلمّح بلي جدودهم تكروزو معا نمر التلج ف شي مرحالة ف التطور نتاعهم. اقدم فوصيل د النمر ماعليهش الشك من شرق افريقيا، متورخ ل جوايه 2 مليون عام هادي. لعضام و السنان لفوصيليين لي غاديين ل النمر واقيلا تتورخو ل عصر لپليوسين تحفر عليهم ف پيغييه ف فرانسا، شمال شرق لندن، و ف ڤالضارنو، الطاليان. حتى ل 1940، فوصيلات مشابهين متورخين ل پلايسطوسين تحفر عليهم غالبا ف اللوس (loess) و غيران ف 40 سيت ف اوروپا، منهم غار فورنينيا حدا لشبونة، غيران جينيسطا ف جبل الطر، و مقاطعة سانطاندير ف شمال الصبليون ل بزاف د السيتات على طول فرانسا، سويسرا، الطاليان، النمسا، المانيا، ف الشمال ل ديربي ف النݣليز، ف الشرق ف پريروڤ ف جمهورية التشيك و براانيا ف جنوب لماجار. النمورا وصلو ل اوراسيا ف وقيت اللخر ل اللول د لپلايسطوسين لوسطاني جوايه 1. 2 ل 0. 6 مليون عام هادي. ربعة د النويعات اوروپيين من لپلايسطوسين تقتارحو. پ. پ. بيݣويني من لبدية د لپلايسطوسين اللولاني جا ف بلاصتو پ. پ. سيكنبيرݣي جوايه 0. 6 م. ع. ه، لي ب راسو جا ف بلاصتو پ. پ انتيݣوا جوايه 0. 3 م. ع. ه. پ. پ. سپيليا هو اجدد نويع لي بان ف لبدية د لپلايسطوسين اللخراني و نجا حتى ل شي 11، 000 عام هادي ز واقيلا حتى ل اللول د لهولوسين ف شبه لݣزيرة لايبيرية. النمور تصوّرو ف رسمات لغيران ف غار شوڤيه كايعطي دليل ماشي ديريكت على حضور النمر ف اوروپا. فوصيلات النمر لي متورخين ل لپلايسطوسين اللخراني تصابو ف غار بيسنيك ف جنوب وسط پولانضا. الشياطا د لفوصيل حتى هوما تحفر عليهم ف شبه لݣزيرات لايبيرية و الطاليانية، و ف لبلقان. فوصيلات النمر لي متورخين ل لپلايسطوسين حتى هوما تحفر عليهم ف ارخبيل الجاپون. فوصيلات النمر تلقاو عاوتاني ف الطايوان. التكرويزات. ف 1953، نمر دكر و سبعة تكروزو ف محمية هانشين ف نيشينوميا، الجاپون. التفريخة ديالتهم لي تعرفو ب سمية ليوپون (leopon) تزادو ف 1959 و 1961، ݣاع الصغار كانو منقطين و كبر من شي نمر طفل. التجارب باش يلاقيو ليوپون معا نمرة تصابو بلي ماناجحينش. لخصايل. فرو النمر ب شكل عام كايكون رطب و عامر، كتر ف الرطوبية ب لخصوص ف جيهة لكرش على جيهة الضهر. لون جلدتو كايتبدل بينات لافراد من لمصفر باهت ل الدهبي غالق ب نقطات غالقين مستفين ف نويويرات (rosettes). تحت كرشو كاتكون ب لبيْض و زنطيطو لي فيه لحلاقي كايكون قصر على كسدتو. لمومّوات دياولو كايكونو ضايرين. النمور لعايشين ف لبلايص لݣاحلين كايكونو لوانهم كريميين باهتين، غاديين ل الصفر ل ليموني-قهوي و ف الصهب؛ و دوك لي عايشين ف لغابات و الجبال كايكونو غلق و ف الدهبي لغارق. النقطات كايبداو يتبددو حدا التحت د لكرش لبيضة و ف الداخل و لمواضع التحتانيين د الرجلين. النويويرات كايكونو ضايرين عند نسمات د نمور شرق افريقيا، و كايميلو باش يكونو مربعين تقريباً عند نسمات نمور د جنوب افريقيا و كبر عند نسمات النمور د اسيا. لفرو كايميل باش يكون غادي ل الرمادي ف لاجواء لباردين، و دهبي غالق ف لموايل د لغابة الشتوية. النماط ديال النويويرات كايكونو فرّاديين من نوعهم عند كل فرد. هاد النمط تشاف بلي هو اضاپطاسيو على قبل النبات لكتيف ب ضل مجلّخ، فين كايخدْمهم كا كاموفلاج. زنطيطو لي قمقومتو ب لبيض جوايه 60–100 سم ف الطول، لتحت ديالو بيض ب نقطات لي كايشكلو بانضات ماكاملينش حدا اللخر د الزنطيط. الزغب لعساس لي كايحامي على الزغب الساسي كايكون قصير، 3–4 من ف لوجه و الراس، و كايتزاد ف الطول حدا كرشو و جنابها ف جوايه 25–30 مم. الصغار كايكون عندهم فرو مصوّف لي كايبان لونو غالق ب سباب النقطات لي مستفين ب شكل كتيف. لفرو ديالو كايميل باش يطوال ف لاجواء لي برد. نويويرات النمر مبدلين على هادوك د الجاݣوار، لي كايكونو غلق ب نقطات صغر لداخل. النمر عندو 38 كروموزوم ديپلويدي. النمور لميلانيين معروفين عاوتاني ب سمية لپانطير (panther). لميلانيزم/لكحولية عند النمور سبابو واحد لاليل منحّي و كايتّورت ب صيفتو مزيّة منحّية. ف لهند، تسعود د النمور لباهتين و لبيضين تريپورطاو بينات 1905 و 1967. النمور لي كايورّيو لحمورية (erythrism) تشجلو بينات 1990 و 2015 ف ريزيرڤ ماديكوي ݣايم و مپومالانݣا ف جنوب افريقيا. السباب د هاد النمط اللوني لي معروف ب سمية "النمر لفريزي" ولا "لپانطير لوردي" باقي مامفهومش مزيان. لقد. النمر واحد لقط رقيق و مݣلضم، ب طراف قصار نسبياً و راس عريض. هو كايكون ديمورفي جنسياً معا الدكور كايكونو كبر و تقل على النتوات. الدكور كايوقفو 60–70 سم ف لعلو حتى ل لكتف، اما النتوات كايكونو 57–64 سم ف لعلو. طولة الراس و لقزيبة كاتفاوت بين 92 و 183 سم ب زنيطو طولتو بين 66 و 102 سم. لقدود كايتنوعو على حساب لبلاصة. ف لعادة الدكور كايوزنو 30. 9–72 كݣ، و النتوات 20. 5–43 كݣ. شي مرّات، الدكور لكبار ف لقد يمكن ليهم يوصلو حتى ل 91 كݣ. النمور من مقاطعة كايپ ف جنوب افريقيا كايكونو صغر ب شكل عام، كايوصلو غير ل 20–45 كݣ ف الدكور. اتقل نمر برّي ف جنوب افريقيا وزن شي 96 كݣ، و تعبر 262 سم. ف 2016، واحد النمر هندي تقتل ف هيماتشال پراديش تعبر 261 سم ب تقل مقدّر ديال 78. 5 كݣ؛ كان واقيلا اكبر نمر برّي تعرف ف لهند. اكبر جمجومة تشجلات د شي نمر تصابت ف لهند ف 1920 و تعبرات 28 سم ف الطول لقاعدي، 20 سم ف التيساع، و وزنات 1 كݣ. الجمجومة د واحد النمر افريقي تعبرات 286 مم ف الطول لقاعدي، و 181 مم ف التيساع، و وزنات 790 ݣرام. التوزيع و لموؤل. النمر عندو التوزيع لكبر ݣاع بينات لقطوط كاملين، موجود ب شكل عريض ف افريقيا و اسيا، وخا النسمات مقسمين و غاديين ف النقصان. كايسكن ف لغالب الصاڤانا و لغابة الشتوية، و لبلايص فين تيرات الربيع، لغابات الشجريين و لغابات لپلاجيين كايبقاو بلا تبرزيط. كايتردد عاوتاني ف لبيئات لمدينيين، يلا ماتعداوش عليه، عندو فرايس كافيين و بقعات د النبات باش يتدرّق ف وقيت النهار. لمادى د النمر ف غرب افريقيا تقدّر بلي نقص ب شكل جدري ب 95٪، و ف الصحرا لكبيرة ب 97٪. ف افريقيا جنوب الصحرا، باقي ب كترة و ناجي ف لموايل لهامشيين فين غبرو لقطوط لكبار لخرين. ف جنوب شرق مصر، واحد لفرد تصاب مقتول ف 2017 كانت اول قشعة ديال شي نمر ف هاد لبلاصة من 65 عام. ف غرب اسيا، النمر مازال كايسكن ف لبلايص د جنوب و جنوب شرق لاناضول. نسمات النمر ف شبه لݣزيرة لعربية صغار و مقسمين. ف شبه لقارة لهندية، النمر باقي كتير نسبياً، ب عداد كتر من نواع ݣنس النمر (پانطيرا) لخرين. شي نسمات د النمر ف لهند كايعيشو قراب ب زايد ل السكنة د بنادم و حتى لبلايص الشبه مديڤلوپية. وخا هوما كايتاضاپطاو معا التبرزيط د بنادم، النمور كايحتاجو نسمات سليمين د لفرايس و غطا نباتي مواتي على قبل الصيادة ل النجو مطوّل و عليها نادراً فاش كايبقاو ف لبلايص لمديڤلوپيين ب شكل تقيل. ب سباب التسلات (stealth) د النمر، الناس ديما كايبقاو بلا مايدريو بلي كايعيش ف لبلايص لقرابين. على حساب 2020، نسمة النمر وسط لموايل لغابيين د لمادى د لبلايص الطبيعيين لببر ف لهند تقدّرات ب 12، 172 ل 13، 535 فرد. لبلايص الطبيعيين لي تستطلع فيهم شملو علوات تحت 2، 600 م ف كديات شيڤاليك وسهول لݣانجيين، وسط لهند، ݣاتس الشرقية، ݣاتس لغربية، مصب واد لبراهماپوطرا و لكديات ف شمال شرق لعند. ف لبلاصة د لمحافضة كانشينجونݣا ف نيپال، واحد النمر ميلاني تصوّر ف علو د 4، 300 م ب واحد لكاميرة د لمصيدة ف ماي 2012. ف سريلانكا، النمور تشجلو ف محمية يالا الوطنية و ف لبقعات لغابيين لمامحميينش، مزارع د اتاي، تيرات الربيع، الجرادي د الديور، و ف منابت الصنوبر و لكاليپتوس. ف ميانمار، النمور تشجلو من كاميرات لمصيدة ل لخطرة اللولانية ف غابات لكديات د ولاية كارين، ميانمار. لمجمع لغابوي طيناسيريم الشمالي ف جنوب ميانمار كايتعتابر بلاصة فيها النمور ب كترة. ف طايلاند، النمور حاضرين ف لمجمع لغابوي لغربي، لمجمعات د لبلايص لمحميين كاينݣ كراتشان-كوي بوري، كلونݣ ساينݣ-كاو صوك، و ف لخيرية لبرية هالا بالا لي ف لحدود معا ماليزيا، ف شبه لݣزيرة لماليزية، النمور حاضرين ف لمحميات لوطنيين بيلوم-طيمينݣور، طامان نيݣارا و اينضاو-رومپين. ف لاوس، النمور تشجلو ف لمساحة لوطنية د لمحافضة على التنواع لبيولوجي نام ايت-فو و لمساحة لمحمية لوطنية نام كان. ف كامبوديا، النمور كايسكنو لغابة طياحة لوراق د مجنحيات التمرة ف خيرية لحياة لبرية فنوم پريتش و لغابة لمحمية موندولكيري. ف جنوب الشينوا، النمور تشجلو غير ف جبال تشينلين ف وقيت الستيطلاعات ف 11 الريزيرڤ د الطبيعة بينات 2002 و 2009. ف جاڤا، النمورا كايسكنو ف لغابات الستيوائيين لكتيفين و لغابات الناشفين طياحين لوراق ف علوات حتى ل 2، 540 فوق النيڤو د لبحر. برا من لبلايص لمحميين، النمور تشجلو ف لرض لفلاحية لمخلطة، لغابة الجاوجية و لغابة د لانتاج بينات 2008 و 2014. ف الشرق الروسي لبعيد، كايسكن ف لغابات الصنوبريين لمعتادلين فين درجات لحرارة د فصل الشتا كاينزلو حتى ل -25 C°. السلوك و لايكولوجيا. النمر حيوان خلوي و حدودي. هو ف لعادة حشومي و واݣض منين كايكون كايقطع الشانطي و منين كايتلاقى ب لڤيهيكولات لماجيين. و لكن يقدر يزعم يهجم على الناس ولا لحيوانات لخرين منين كايكون مهدد. لبالغين كايكونو معا بعضياتهم غير ف موسم لملاقية. النتوات كايكمّلو التفاعل معا ولادهم وخا من مور لفطيم و فايتين تشافو كايشركو لمقتولات معا ولادهم منين ماكايقدروش يكسبو حتى فريسة. هوما كايطلقو شلا تشكالات صوتيين، بحال التݣرݣير (growls)، التݣراع (snarls)، لموّا (meows)، و التخرخير (purrs). التسلسيل د الزئير عند النمور مصاوب ب شكل ساسي التزغنين (grunts)، لي كايعيّطو لي عاوتاني ب "الانذار"، حيت كايشبه ل الصوت د شي خشبة كاتقطع ب منشار. النميّرات كايعيّطو ل مهم ب واحد الصوت د اورر-اورر. النقطات لي غاديين ل لبيض ف اللور د ودنيه تشافو بلي كايلعبو دور ف التواصل. تفتارض بلي لقماقم لبويض ديال زنطيطو يقدرو يتوضفو ب صيفتهم واحد السينيال د "تبعني" ف التواصل لي وسط النوع (intraspecific). غير هو، حتى مرافقة موهيمة تلقات بينات شي لون واضح ديال الجلخات د الزنطيط و التبدالات السلوكيين عند لكارنيڤورات. النمور كايكونو نشيطين ف الساس من لغسق حتى ل لفجر و كايرتاحو لغالبية د النهار و شي سوييعات ف الليل ف لغابات لكتيفين، بينات الصخر ولا فوق لعروش د الشجر. النمور فايت ليهم تقشعو كايمشيو 1–25 كم ف الليل على طول لمادى ديالهم؛ و كايجولو حتى ل 75 كم يلا تبرزطو. ف شي بلايص، كايكونو ليليين. ف لغابات د غرب افريقيا، فايت ليهم تقشعو بلي هوما نهاريين ب زايد و كايصيّدو وقيت الشفق، منين لحيوانات لفرايس دياولهم كايكونو نشيطين؛ النماط د النشاط كايتبدلو بينات لفصول. النمور يمكن ليهم يتشعبطو الشجر ب شكل حرايفي ب زايد، ديما كايرتاحو على عروش الشجر و كايهوّدو ب راسهم هو اللول. هوما يقدرو يجريو فوق من 58 كم/ساعة، ينقزو 6 م ب شكل افقي، و ينقزو حتى ل 3 م ب شكل عمودي. لمباعدة الجتيماعية. ف لپارك لوطني كروݣر، جل النمور كايميلو باش يخلّيو 1 كيلوميطر د لبعد بيناتهم. الدكور شي خطرات كايتفاعلو معا الشركا نتاوعهم و النميّرات، و هادشي ب شكل ستيتنائي يمكن ليه يتجبّد فوق جوج جيال. لملاقيات لعنيفين كايكونو شحاح، عادةً محصورين ف الدفاع على الزونات من لمدرمين. ف واحد الريزيرڤ جنوب افريقية، واحد الدكر تجرح ف مباطية حدودية ديال دكر–دكر على قبل جيفة. الدكور كايسكنو ف شي مادى مملوك لي كايدّاخل معا شي مادى مملوك صغر د النتوا، ف لغالب كا سطراتيجية باش يحسّنو لوصولية ل النتوات. ف لكوط ديڤوار، لمادى لمملوك د واحد النتوا كان مطوّق كلّو وسط لمادى د دكر. النتوات كايعيشيو معا نميّراتهم ف ملامّة بينات لمّاوات و ولادهم. و يقدرو يكونو شي شوية د لماداوات لمملوكين لي كايتّقلب ف لملك د شي فراد صغار. ماواضحش واش لمداوات لمملوكين د الدكر كايدّاخلو ب نفس لقدر كيف ما دوك لي عند النتوات. لفراد كايجرّبو يجرّيو على لمدرمين من نفس الجنس. واحد الدراسة على النمور ف فيرمات د ناميبيا وراو بلي لقد د لمادى لمملوك ماتاترش ب شكل موهيم من الجنس، النماط د صبّان الشتا ولا لفصل؛ يلا كانت لقدرة على لوصولية ل لفريسة كبر، لكتافة السكانية د النمر كاتكون كتر و لقد د لمادى لمملوك كايكون صغر، و لايني كايميلو باش يوسّعوه يلا كان شي تدخل د بنادم. لقدود د لمادى لمملوك كايتنوعو ب شكل جغرافي و كايعولو على لموؤل و لوفرة د لفرايس. ف السيرينݣيتي، الدكور عندهم مادى مملوك د 33–38 كم² و النتوات من 14–16 كم²؛ و لكن الدكور ف شمال شرق ناميبيا عندهم 451 كم² و النتوات 188 كم². هوما ݣاع كبر ف لبلايص لݣاحلين و الجبليين. ف لپارك لوطني بارديا ف نيپال، لمادى لمملوك د الدكور 48 كم² و د النتوات 5–7 كم² و لي صغر ب شكل عام على دوك لي تقشعو ف افريقيا. الصيادة و الريجيم. النمر هو لحايمي لي كايخيّر لفرايس متوسطين لقد ب كتلة كسدية كاتفاوت من 10–40 كݣ. نواع لفرايس ف هاد لمادى د التقل كايميلو باش يكونو ف لموايل لكتيفين و باش يصايبو قطعان صغار. النواع لي كايخيّرو لبلايص لمحلولين و لي عندهم سطراتيجيات اونتي مفتارس مديڤلوپيين مزيان كاعما كايخيّروهم. كتر من 100 نوع د لفرايس فايت تسجل. اكتر النواع لي كايتخيّرو هوما لحافريات، بحال لايمپالا، لايمبالالا (bushbuck)، الدويكر الشايع، و لايل لمنقط. الرّايسيات (Primates) لي كاياكلوهم فيهم لمانݣابيات بويض الجفون، قرود لݣينون، و اللانݣورات الرماديين. النمور كايقتلو عاوتاني لكارنيڤورات الصغر بحال بن اوى كحل الضهر، تعلب ودن سحت الليل، الزردي و لفهد. ف لبيئات لمدينيين، لكلاب لمضوميستيكيين كايمدّو واحد لعين موهيمة د لماكلة ل النمور. اكبر فريسة تريپورطات قتلها نمر كان واحد الدكر د لايلاند (eland) وازن 900 كݣ. واحد الديراسة ف ريزيرڤ الطبيعة لوطني وولونݣ ف جنوب الشينوا بيّن التنواع ف ريجيم النمر معا لوقت؛ ف مدّة سبع سنين، لغطا النباتي تنحّى (receded)، و النمور ب شكل نتيهازي قلْبو من لكونصوماسيو د لايل لمبرقع (tufted deer) و ولّى قاني على طوبات لبامبو و لفرايس الصغار لخرين. النمر كايعول ف الساس على لحواس دياولو لماضيين د السميع و الشوف على ود الصيادة. كايصيّد ب شكل لولاني ف الليل ف جل لبلايص. ف لغابات لافريقيين لغربيين و ف لپارك لوطني تساڤو، فايتين عاوتاني تقشعو كايصيّدو ف النهار. نورمالمو كايصيّدو ف لوطا. ف السيرينݣيتي، فايتين تشافو كايغفلو لفرايس ب لهبوط عليهم من الشجر. كايتليّد على فريستو و كايجرّب يقرب ليها ب قدر لايمكان، ف لعادة مابين 5 ميطرو من السيبلة، باش ف اللخر يتسيّب عليها ويقتلها ب لخنيق (suffocation). كايقتل لفرايس الصغار ب عضة ف لقرفادة، و لايني كايحكم لحيوانات لكبر من لقرجوطة و كايقجهم. كايخبي لمقتولات ف مسافة تقدر توصل حتى ل 2 كم. هو قادر يجيب فرايس كبار ب سباب لعضلات لمجهدين د فكّو، و عليها صحيح ب شكل كافي باش يجر جيفات تقل منّو ل الشجر؛ واحد لفرد تشاف كايدّي زرافة صغيرة وازنة تقريباً 125 كݣ ل كتر من 5. 7 ميطرو ل فوق ف الشجر. كاياكل لفرايس الصغار ف لبلاصة، و لكن كايجر الجيفات لكبار ل مياوات لميطروات و كايخبيهم ف شي موضع سالم ف الشجر، الشجيّرات ولا حتى لغيران؛ هاد السلوك كايسمح ل النمر ف تخزان فريستو بعيد على لمنافسين، و كايعطيه واحد لاڤونطاج عليهم. الشكل كيفاش كايخزن لمقتولة كايعول على الطوپوݣرافيا اللوكال و التخيارات د لفراد، لي كايتنوعو من الشجر ف لپارك لوطني كروݣر ل الشجيّرات ف التضاريس السهليين ديال كالاهاري. موعدالات لكونصوماسيو ليومية لمتوسطة د 3. 5 كݣ تقدّرات ل الدكور و 2. 8 كݣ ل النتوات. ف صحرا د كلاهاري الجنوبية، النمور كايقنّعو لحاجات دياولهم من لما ب السوايل لكسديين د لفرايس و النبتات لي فيهم لعصارة (succulent plants)؛ كايشربو لما كل يوماين ل تلت يام و كاياكلو ب شكل مامرددش النبتات لغنيين ب لما بحال خيار لخيمسبوك (gemsbok cucumbers)، الدلاح و الربيع لحامض د كالاهاري. لعديان و لمنافسين. على طول لمادى نتاعو، النمر موجود ب شكل مرافق معا عدد من لمفتارسين لكبار لخرين. ف افريقيا، هو طرف من واحد لݣيلد ايكولوجي (guild) د لمفتارسين لكبار معا السبوعا، لفهود، الضبوعا لمنقطين و لقهويين، و لكلاب لبرّيين لافريقيين. النمر كايكون حاكمها غير على لفهد ف لوقيتة لي لخرين عندهم لاڤونطاج د لقد، لعدد د الرباعة ولا ب جوج. السبوعا كايشكلو واحد التهديد مميت كبير و يقدرو يكونو السباب ف لموت د 22٪ د النمور ف ريزيرڤ سابي ساند ݣايم. الضبوعا لمنقطين كايشكل تهديد ب شكل قل بلحق عندهم حتيمال زايد باش يشفرو لمقتولات، محطوطة عليهم اللومة ف شفرة كتر من 50٪ من مقتولات النمر ف نفس لبلاصة. باش يكونطريو هادشي، النمور كايخزْنو مقتولاتهم ف الشجر و برا لوصولية د الضبوعا. السبوعا عندهم موعدال نجاح زايد ف تحضار مقتولات النمر من الشجر. النمور ماكايبانش عليهم بلي كايتفاداو لمنافسين دياولهم ب شكل اكتيڤ، بلحق كايبان بلي واحد التبدال ف تفضيلات ف لفرايس و لموؤل كايحد من التداخول لموضعي ديالهم. ب الضبط، النمور كايخدّمو النباتات لكتيفين يا كانو السبوعا حاضرين ف شي بلاصة ولا ماكانوش و لقطوط ب جوج بيهم كايكونو اكتيڤ ف نفس لوقيتة من ليوم. ف اسيا، لمنافسين الساسيين د النمر هوما لببور و كلاب الضول. ب جوج بيهم لببر لي كبر و الضولات لي كايعيشو ف رباعة كايحكموها على النمور ف وقيت لملاقيات. التفاعولات بينات لمفتارسين التلاتة كايجمعو التبيع، سريق لمقتولات و لقتيلة الديريكت. لببور كايبانو بلي كايسكنو الطراف لغارقين من لغابة اما النمور و الضولات تدفعو قراب من لحواشي. لمفتارسين ب تلاتة كيكونو موجودين ب شكل مرافق ب تصياد فرايس مبدلين ف لقد. ف لپارك لوطني ناݣارولي، لقد لمتوسط ب النسبة ل شي مقتولة د نمر كان 37. 6 كݣ ب لمقارنة معا 91. 5 كݣ ب النسبة ل لببور و 43. 4 كݣ ل كلاب الضول. ف لپارك لوطني كوي بوي، من مورا واحد النقصان ف عداد لفرايس، لببور كمّلو ف ماكلة لفرايس لعزاز عليهم ف لوقيتة لي النمور و الضولات تبزّز عليهم يزيدو ف لكونصوماسيو د فرايس صغار. النمور يمكن ليهم يعيشو ب شكل ناجح ف موؤل لببر منين كاتكون ماكلة كتيرة و غطا نباتي. من غير هادشي، كايبانو بلي كايكونو قل ف الشيعان فين لببور كايكونو طاشمة. الترجاع د نسمة لببر ف لپارك لوطني راجاجي ف وقيت لالفينات ودّى ل واحد النقصان ف لكتافة د نسمة النمر. لمكاترة و دورة لحياة. ف شي بلايص، النمر كايتلاقى لعام كامل. ف منشوريا و سيبيريا، كايتلاقاو وقيت يناير و فبراير. ف لمتوسط، النتوات كايبداو يتجاوجو بينات لعمر د ½2 و تلاتة، و الدكور بينات لعمر د جوج و تلاتة. الدورة لوداقية د النتوا كاتبقى شي 46 يوم، و كاتكون شادّاها الشالور 6–7 يام. لحبيل كايبقى 90 ل 105 يوم. النميّرات ف لعادة كايتزادو ف فردات (litter) ديال 2–4 النميّرات. موعدال لموت د النميّرات تقدّر ف 41–50٪ ف وقيت عامهم اللول. لمفتارسين هوما لمسبب لكبير ݣاع ف موت صغار النمر ف وقيت عامهم اللول. دكور النمر معروفين بلي كايديرو قتيلة الطفال (infanticide)، على ود باش يردّو النتوا عاوتاني سخونة (الشالور). لفواصل لوقتيين بينات موعدال الزيادات كايكون ف 15 حتى 24 شهر، و لكن يقدر يكون قصر، هادشي كايعول على النجو د النميّرات. النتوات كايولدو ف شي غار، شقة بينات الصخور، شجرة مجوفة ولا شي رزمة د الشجيّرات. النميّرات لعاد مولودين كايوزنو 280–1000 ݣرام، و كايتولدو ب عينين مسدودين، لي كايتحلو من بعد ربعة حتى تسع يام من مورا لولادة. فرو الصغار كايميل باش يكون طوْل و غلض على داك د لبالغين. فروهم عاوتاني رمادي كتر ف اللون ب نقطات محددين قل. كايبداو ياكلو اللحم ف جوايه تسعود د السيمانات. ف جوايه تلت شهور من لعمر، الصغار كايبداو يتبعو مهم ف الصيادات. ف عمر عام، النميّرات ف لغالب كايقدرو يديپانيو ريوسهم، و لايني كايبقاو معا لم ل 18–24 شهر. من مورا لفراق معا مهم، النميّرات الشقاق يقدرو يرحلو معا بعضياتهم ل شهورا. دكور و نتوات النمر ب جوج كايقفلو ف لعادة النضيج الجنسي ف 2–⅓2 عوام. لوقت الجيلي (generation length) د النمر هو 9. 3 سنين. التجباد لمتوسط د لحياة د شي نمر هو 1–17 عام. اكتر نمر شارف كانت واحد النتوا كاپتيڤ (محبوسة) لي ماتت ف عمر ال24، شهراين و 13 ليوم. لحفيض. النمر مليستي ف ملحق 1 ديال CITES، و التصياد ديالو ممنوع ف بوتسوانا و افغانيستان؛ ف 11 الدولة جنوب صحراوية، لبيع و الشرا محصور ف الجلود و طراف لكسدة د 2، 560 فرد. ف 2007، واحد لپروݣرام د معاودة تدخال النمر تدشن ف جبال لقوقاز د روسيا، فين كايربيو و كايطرينيو ب لفراد لمجاوجين لكاپتيڤ ف بنايات مسدودين كبار ف لپارك لوطني صوتشي؛ ستة د لفراد تطلقو ف ريزرڤ لقوقاز الطبيعية و لپارك لوطني الانيا ف 2018 نجاو على حساب 2022. التهديدات. النمر مهدد ب شكل لولاني من تقسام لموايل و تحوال لغابة ل تيرّة صالحة ل لفلاحة، هادشي لي ودّى ل واحد التنقاص ديال الساس د لفرايس الطبيعيين، الصراع بين بنادم و لحياة لبرية، ب الضبط معا السرّاحا د لكسيبة و موعدالات موت النمر الزايدين. هو عاوتاني مهدد من الصيادة د الطروفيات و الصيادة اللاقانونية. التشجالات لمعاصرين كايلمّحو بلي النمر موجود غير ف 25٪ من لمادى ديالو التاريخي. بينات 2002 و 2012، ربعة د النمورا علاقل تقدّرو بلي تصادو ب شكل سبوعي ف لهند على قبل التجارة اللاقانونية د لحياة لبرية ف الجلود و لعضام ديالهم. ف الربيع د 2013، 37 جلدة د النمر تصابو ف وقيتة د ستيطلاع سوقي د 7 سيمانات ف بزاف د لمدون لكبار ف لمغرب. 43 جلدة د النمر تضبطو وقيت جوج ستيطلاعات ف لمغرب. لبياعين ݣرّو بلي امپورطاو الجلود من افريقيا جنوب الصحرا. الستيطلاعات ف الريزيرڤ الطبيعية تشينكو فجمهورية افريقيا لوسطانية ورّقو بلي نسمة النمر قلالت من 97 فرد ف 2012 ل 50 فرد ف 2017. ف هاد لوقيتة، السرّاحا د التنقال لموسمي (transhumant pastoralists) من لبلاصة لحدودية معا السودان جاو ل هاد لبلاصة معا كسيبتهم. لعساسا صادرو كميات كبار د السم ف السكنات ديال السراحا د لكسيبة لي كانو مرافقينهم تجار مسلحين. كانو مورطين ف تصياد لحيوانات لعشاشبيين لكبار، بيع لحم الطريدة و التجارة ف جلود النمر ف ام ضافوك. ف جاڤا، النمر مهدد ب الصيادة و التجارة اللاقانونيين. بين 2011 و 2019، طراف لكسدة د 51 نمر جاڤي توقّفو منهم ستة د لفراد لحيين، 12 الجلدة، 13 الجمجومة، 20 ناب و 22 مخلب. لعلاقات معا بنادم. لاهمية التقافية. النمر فايت تورّى ف لفن، لميطولوجيا و لفولكلور ديال بزاف د لبلدان. ف لميطولوجيا لاغريقية، كان الرمز د الرب ديونيسوس، لي تصوّر لابس جلدة د النمر و مخدّم النمورا ب صيفتهم وسيلة د الطرونسپور. ف واحد لخرافة، الرب تشد من لقراصنة و لكن جوج نمورا عتقوه. شلا مفصّصات (Mosaics) رومانيين (Roman) من سيتات ف شمال افريقيا صورو لحيوانات لي دابا كايتصابو غير ف افريقيا الستيوائية. ف وقيت براطورية بينين، النمر تمتّل ب شكل شايع ف النقوشا و لمنحوتات و تخدّم ف الرميز ل قوة لماليك ولا اوبا، ماحد النمر كان كايتعتابر ملك لغابة. شعب للاشانتي حتى هو خدّم النمر كا رمز د الرياسة، و غير لماليك لي كان مسموح ليه يكون عندو كرسي حتيفالي مصنوع من النمر. شي تقافات افريقيين كايعتابرو النمر دكا، و صياد حسن من السبع و صعيب ف لقتيلة ديالو. ف لقصة "كيفاش النمر خدا النقطات دياولو"، ف لكتاب د روديارد كيپلين غير شي قصاص (Just So Stories)، واحد النمر بلا نقاط ف لهايڤيلد فجنوب افريقيا كايعيش معا شريكو ف الصيادة، لايتيوپي. منين مشاو ل لغابة، لايتيوپي بدّل جلدتو لقهوية، و النمر طلى نقاطي على جلدو. واحد النمر لعب دور موهيم ف لفيلم لهوليوودي د 1938 "تربية مومو" (Bringing Up Baby). الشيفان لافريقيين د لقبيلة، لماليكات لاوروپيات، لممتيلين د هوليوود و الشطاحات د لفن التهريجي لبسو كبابط مصنوعين من جلد النمر. النمر كايتخدّم ب شكل معاود ب صيفتو ديزاين ديكوري ف الدرعيات (heraldry)، خصوصاً كا پاسون (passant). النمر الدرعي كاينقصوه النقاط و عندو لبدو، هادشي لي كايخلّيه على بونت بحال السبع الدرعي، و ب جوج بيهم كايتخدّمو ب شكل مبادل. التصوارات الطبعانيين لي غاديين ل النمر كايبانو ف شعارات لبينين، مالاوي، الصومال، جمهورية لكونݣو الديموقراطية و لݣابون، اللخرة كاتخدم النمر ب صيفتو پونطير كحل. لهجمات على الناس. النمر ديال رودراپراياݣ قتل كتر من 125 واحد؛ نمر پانار تشاف بلي قتل كتر من 400 بنادم. هاد النمور ب جوج تتيرا فيهم من الصياد لبريطاني دجيم كوربيت. الشيطان لمنقط د ݣومالاپور قتل شي 42 واحد ف كارناطاكا، لهند. ف لكاپتيڤيطي. الرومانيين لقدام خلّاو النمور محبوسين (كاپتيڤ) باش يݣزروهم ف الصيادات و حتى باش يعدمو بيهم لمجرمين. ف بينين، النمور خلّاوهم و عرضوهم ب صيفتهم ماسكوطات، طوطيمات و و قرابن ل الربات. شلا نمور خلاوهم ف ميناجريات ل بناهم ف لاصل لماليك دجون د النݣليز ف برج لندن ف لقرن 13؛ جوايه 1235، تلاتة منهم هاد النمور تعطاو ل هينري التالت من براطور د الرومان لغربية فريديريك التاني. ف الزمانات لعصريين، النمور كايدريسيوهم و كايروضوهم على قبل السيركات.